Stel kaartjies vir rugby ook vry van BTW | Netwerk24
Deur Blouwillem 27 Augustus 2018 00:01
Ek begin nou 'n gewoonte daarvan maak om rugbywedstryde op TV net tot halftyd te kyk en dan terug te gaan vuur toe.
En ná Saterdagaand het ek nou eintlik so half en half besluit om meer braaihout te koop en dan glad nie meer te kyk nie.
Maar dis seker al daar van ou Awie Lawwe­skagnie en Spiekeries se radiotye af so in ons gene ingebrand dat ons maar weer teen wil en dank sál kyk.
Amper soos weerlig. Jy kyk nie, maar jy sien. Oor Saterdagaand se kattestrofe (die hoeveelste kaaiestrofe sedert ons teen Japan skande gemaak het) reken Dik Daan die Bokke en sy tuinman is presies dieselfde: as hy hulle dié Saterdag op sy nodigste het, daag hulle nie op nie.
En om ons rugbystadions weer halfvol te kry, sal die regering dalk soos babadoeke rugbykaartjies ook maar van BTW moet vrystel.
Ons ou manne kan natuurlik nie veel voor-
deel trek uit nul BTW op babadoeke nie, maar soos FeesMustFall gun ons dit vir ons kindertjies.
Dis nou as ons landjie dit kan bekostig. Maar dit gaan rof!
Ek sien dat daar jaarliks meer as
R5 miljard se doeke van boudjies verwissel en dat 'n enkele gesonde baba binne twee jaar deur 7 200 van daai goetertjies werk!
Oom Johnny snork sommer so oor dié weggooiery. "Nee wat, man, ons het hulle ook grootgekry, maar het net lapdoeke gebruik, en as jy op vakansie was, het jou Venterwaentjie halfvol Steri Nappi-emmers gestaan," brom hy.
"En weggooi, nooit as te nimmer nie! Hoewel, ek moet darem erken, ek het een hittige Desemberdag twee van hulle in 'n vlak graf tussen Carnavon en Calvinia verduister. Nee wat, net die nodigste is ooit weggegooi, maar vandag se jappies dink mos húlle het die woord recycling self uitgedink.
"In my tyd was doeke ook nie al wat gerecycle is nie. Toe was die enigste recycle wat ons geken het as jy jou ouer broer se ou fiets geërf het."
In my tyd was doeke ook nie al wat gerecycle is nie.
Die ongeluk met die doekvergunning is dat jy, anders as met brandstof of brood, 'n baie duur baba moet aanskaf om die voordeel te kan geniet. En dan spaar jy soos wyle Maaik Schutte, wat gesê het hy spaar deur drank te koop, "want weet julle wat maak ek elke maand uit die empties?"
En anders as met paraffien en brood kan jy mos nie besluit jy gaan nou minder doeke gebruik nie. Maar nou ja, as die goewerment se herstelprogram vir ons brose ekonomie deur 'n babadoek loop, laat dit dan maar so wees.
Ten minste beter as onteiening sonder voorbehoeding.
Toe ek hierdie week lees van die ou wat beboet is omdat hy te stadig gery het, dink ek aan die dag toe die spietkop ons op pad intervarsity toe naby Viljoenskroon voorkeer. "Ek wag al heeldag vir julle manne!" Sê ou Schalk uit sy rooi Volla: "Sorry, Oom, ons het gekom so vinnig ons kon!"